[bookmark: _GoBack]Vendim
Nr.69, datë 29.1.2004

Për kriteret dhe masën e pagesës për t'u përjashtuar nga shërbimi i detyrueshëm ushtarak dhe për disa ndryshime në vendimin nr.244, datë 20.4.2001 të këshillit të ministraVe "për masën e pagesës për përjashtimin nga shërbimi i detyrueshëm ushtarak aktiv, 
si dhe për trajtimin e ushtarëve me pagesë"

Në mbështetje  të nenit 100 të Kushtetutës, të nenit 42 të ligjit nr.9047, datë 10.7.2003 "Për shërbimin ushtarak në Republikën e Shqipërisë" dhe të neneve 124 e 128 të ligjit nr.8485, datë 12.5.1999 "Kodi i Procedurave Administrative të Republikës së Shqipërisë", me propozimin e Ministrit të Mbrojtjes, Këshilli i Ministrave

Vendosi:

1. Shtetasi shqiptar, i aftë dhe brenda moshës për kryerjen e shërbimit të detyrueshëm ushtarak, mund të përjashtohet nga shërbimi i detyrueshëm ushtarak kundrejt pagesës së një shume prej 300 000 (treqind mijë) lekësh.
2. Shtetasi shqiptar, i aftë dhe brenda moshës për kryerjen e shërbimit të detyrueshëm ushtarak, që ka përfunduar shkollën e lartë universitare, me shkëputje nga puna, brenda ose jashtë vendit, mund të përjashtohet nga shërbimi i detyrueshëm ushtarak kundrejt pagesës së një shume prej 30 000 (tridhjetë mijë) lekësh.
3. Shtetasi që për shkak të kryerjes së dënimit me burgim, me vendim gjykate të formës së prerë apo pa shkaqe ligjore, nuk e ka kryer të plotë shërbimin e detyrueshëm ushtarak, mund ta shlyejë periudhën e mbetur të këtij shërbimi me pagesë, e cila llogaritet sipas vlerës së pagesës, të përcaktuar në pikën 1 të këtij vendimi dhe periudhës së pakryer të shërbimit të detyrueshëm ushtarak.

4. Të ardhurat që do të realizohen nga zbatimi i këtij vendimi të ndahen si më poshtë vijon:
- 10 për qind Buxhetit të Shtetit;
- 90 për qind Ministrisë së Mbrojtjes, e cila t'i përdorë sipas vendimit nr.424, datë 9.7.1998 të Këshillit të Ministrave "Për krijimin dhe administrimin e të ardhurave që krijojnë institucionet buxhetore".
5. Në vendimin nr.244, datë 20.4.2001 të Këshillit të Ministrave "Për masën e pagesës për përjashtimin nga shërbimi i detyrueshëm ushtarak aktiv, si dhe për trajtimin e ushtarëve me pagesë", të bëhen këto ndryshime:
- Titulli i vendimit bëhet "Për trajtimin e ushtarëve me pagesë".
- Pikat 1 dhe 4 shfuqizohen.
6. Ngarkohet Ministria e Mbrojtjes të nxjerrë udhëzimin përkatës për zbatimin e këtij vendimi.
Ky vendim hyn në fuqi pas botimit në Fletoren Zyrtare.

